
ΗΜΕΡΗΣΙΑ ΔΙΑΤΑΓΗ ΤΗΣ  30ης Ιουνίου 2013 
ΓΙΑ ΤΗΝ ΗΜΕΡΑ ΤΙΜΗΣ ΤΩΝ ΑΠΟΣΤΡΑΤΩΝ 

ΤΗΣ ΕΛΛΗΝΙΚΗΣ ΑΣΤΥΝΟΜΙΑΣ

Η ημέρα αυτή, της εορτής των Αγίων Πάντων, έχει πλέον καθιερωθεί ως μία ημέρα ιδιαίτερου συμβολισμού για την ευρύτερη αστυνομική οικογένεια. Μία ημέρα με ξεχωριστή αξία και σημασία στη συνείδηση όλων όσων υπηρέτησαν και υπηρετούν στην Ελληνική Αστυνομία.

Την ημέρα αυτή, τιμούμε τη μνήμη όλων των γνωστών και αγνώστων Αγίων που αγωνίστηκαν, μαρτύρησαν ή καθ’ οιονδήποτε τρόπο προσέφεραν με ακρίβεια και συνέπεια στο Θείο Αγώνα της Χριστιανικής Αρετής και της  Αγάπης προς το Θεό και τον Άνθρωπο. Την ίδια όμως ημέρα τιμούμε και όλους αυτούς που πριν από εμάς μόχθησαν, κοπίασαν και κατάφεραν να δημιουργήσουν και κυρίως να αναδείξουν και να καθιερώσουν στη συνείδηση του Έλληνα πολίτη την Ελληνική Αστυνομία ως τον πλέον σταθερό και διαχρονικό προστάτη της ζωής, της περιουσίας και των ατομικών και κοινωνικών του δικαιωμάτων.
Τιμούμε τους ανθρώπους εκείνους που με το έργο και την προσφορά τους δίνουν το δικαίωμα, σήμερα, σ’ εμάς να είμαστε υπερήφανοι που υπηρετούμε σ’ αυτό το Σώμα. Να είμαστε υπερήφανοι που βαδίζουμε στο δρόμο αυτό του χρέους και της προσφοράς που εκείνοι, πριν από εμάς, με θυσίες και κόπο διαμόρφωσαν.

Τιμούμε τους αποστράτους της Ελληνικής Αστυνομίας!

Τιμούμε, στο πρόσωπό τους, την ίδια την ιστορία της Ελληνικής Αστυνομίας. Τη διαχρονική εθνική και κοινωνική τους προσφορά.

Τιμούμε τους παλιούς μας συναδέλφους που νέους και άπειρους μας υποδέχθηκαν στο Σώμα. Που μας δίδαξαν με την εμπειρία, τη σοφία, τη συμπεριφορά και το έργο τους. Που μας έμαθαν, εμπράκτως, ότι ο καθημερινός μόχθος είναι βασικό συστατικό στοιχείο της δουλειάς μας. 
· Ότι το δημόσιο συμφέρον, η νομιμότητα και η δικαιοσύνη αποτελούν τους βασικούς άξονες της υπηρεσιακής μας δράσης. 
· Ότι η αλληλεγγύη μεταξύ μας είναι απαραίτητη για τη συνοχή της Ελληνικής Αστυνομίας και η συμμετοχή στην κοινή προσπάθεια, κύρια υποχρέωση και προϋπόθεση για την αποτελεσματική λειτουργία ολόκληρου του Σώματος.
· Ότι η πατρίδα και ο άνθρωπος είναι και πρέπει πάντοτε να παραμένουν σταθεροί και αδιαπραγμάτευτοι αποδέκτες των αποτελεσμάτων του εθνικού και κοινωνικού μας έργου.
Αν σήμερα η Ελληνική Αστυνομία στέκεται στο ύψος των περιστάσεων και αποτελεί το βασικότερο ίσως παράγοντα σταθερότητας σ’ αυτή την κρίσιμη για τη χώρα και τους πολίτες χρονική συγκυρία, το οφείλει όχι μόνον στην προσπάθεια των εν ενεργεία, αλλά και στις παρακαταθήκες, το έργο και την προσφορά των παλαιών συναδέλφων. Των παλαιών αστυνομικών.

Αν σήμερα η Ελληνική Αστυνομία έχει καταξιωθεί στη συνείδηση της κοινωνίας, αν ο σύγχρονος Έλληνας αστυνομικός έχει ταυτιστεί στην αντίληψη του κάθε πολίτη με τις έννοιες της τάξης, της ομαλότητας, της προστασίας και της ασφάλειάς του, το οφείλει σε όλους εκείνους που πριν από αυτόν κατάφεραν με τον καθημερινό τους μόχθο, τη συμπεριφορά, τις θυσίες και τους αγώνες τους ενάντια στο έγκλημα να διαμορφώσουν τις προϋποθέσεις γι’ αυτό. Το οφείλει στους απόστρατους του Σώματος, που ακόμη και μετά την αποστρατεία τους δεν αποκόπτονται, δεν απομακρύνονται, δεν αποστασιοποιούνται από την αστυνομική πραγματικότητα.

Αντιθέτως, εξακολουθούν να ενημερώνονται, να προβληματίζονται, να ενδιαφέρονται για την Ελληνική Αστυνομία. Εξακολουθούν να παραμένουν ενεργοί και πάντοτε χρήσιμοι συνεργάτες, συνοδοιπόροι, δάσκαλοι και αντικειμενικοί κριτές των εν ενεργεία συναδέλφων τους. Συμβουλεύοντας, υποδεικνύοντας, επισημαίνοντας, ενθαρρύνοντάς τους. Στηρίζοντας καθημερινά τον αγώνα τους και ενισχύοντας ηθικά την προσπάθειά τους. 
Ειδικά αυτήν την εξαιρετικά κρίσιμη περίοδο που η διατήρηση της ομαλότητας, της νομιμότητας και της κοινωνικής συνοχής αποτελεί ύψιστη προτεραιότητα και βασική προϋπόθεση για την επαναφορά της χώρας και της κοινωνίας σε ρυθμούς οικονομικής ανάκαμψης και προόδου, η ανάγκη ενεργοποίησης, συστράτευσης και αξιοποίησης όλων των στελεχών και των δυνάμεων που συνθέτουν τον ευρύτερο αστυνομικό Οργανισμό, είναι όχι μόνον προφανής αλλά και επιβεβλημένη.

Είναι αυτονόητο ότι σ’ αυτήν την προσπάθεια που καταβάλλεται σ’ αυτόν τον αγώνα της Ελληνικής Αστυνομίας για την διατήρηση και διασφάλιση συνθηκών ομαλότητας, ασφάλειας και κοινωνικής συνοχής δεν περισσεύει κανείς.
 Σ’ αυτήν την εθνική προσπάθεια, σ’ αυτόν τον εθνικό αγώνα που βρίσκεται σε εξέλιξη, ο ρόλος μας ως εν ενεργεία αστυνομικοί αλλά και ως πρώην, ως συνταξιούχοι αστυνομικοί, είναι σημαντικός. Γιατί είτε εν ενεργεία, είτε εν αποστρατεία, ο αστυνομικός έχει αποδείξει πως παραμένει πάντοτε, εφ’ όρου ζωής, ενεργό και πολύτιμο μέλος μιας ευρύτερης συμπαγούς, δραστήριας και αποτελεσματικής οικογένειας. Της ένστολης οικογένειας που συνδυάζοντας ιδανικά τον επαγγελματισμό, τη φιλοπατρία, το ζήλο, την αυταπάρνηση και την αυτοθυσία των εν ενεργεία νεότερων και την πείρα, τη γνώση, την ωριμότητα και την αειθαλή διάθεση για προσφορά των εν αποστρατεία μελών της, καταφέρνει να παράγει διαρκώς το πολύπλευρο, σημαντικό και υπό τις παρούσες συνθήκες πολύτιμο εθνικό και κοινωνικό της έργο.
Η Πολιτεία και η Ελληνική Αστυνομία αναγνωρίζουν και τιμούν τους απόστρατους συναδέλφους για την προσφορά και το έργο τους. Θέλω, την ημέρα αυτή, την ημέρα τιμής των αποστράτων της Ελληνικής Αστυνομίας να τους διαβεβαιώσω εκ μέρους όλων των εν ενεργεία συναδέλφων τους πως ήταν, παραμένουν και θα παραμένουν πάντοτε ισάξια μέλη της αστυνομικής οικογένειας. Πως όλοι εμείς είμαστε υπερήφανοι που συνεχίζουμε το έργο σας. Πως διαφυλάσσουμε τις παρακαταθήκες που μας αφήσατε. Πως εξακολουθούμε να σας θεωρούμε δάσκαλους, συνοδοιπόρους, συναδέλφους. Πως σας οφείλουμε ευγνωμοσύνη για την προσφορά σας στο Σώμα και στην κοινωνία.
Σας ευχαριστώ.

